180 voertuie staan in polisie-werkswinkel in Welkom | Netwerk24
180 voertuie staan in polisie-werkswinkel in Welkom
Deur Marietjie Gericke en André Damons 25 November 2019 06:03
Nie minder nie as 180 voertuie staan glo vir herstelwerk by die polisie se werkswinkel in Welkom, maar daar is geen onderdele in voorraad nie.
Boonop is geen onderdele bestel nie, met die gevolg dat die voertuie nog tot in die nuwe jaar nie gebruik kan word nie.
So sê Leona Kleynhans, DA-LW in die Vrystaat, in ’n nuusverklaring.
Sy sê die DA het jare daaroor gekla dat die polisie te min geld kry en dat een van die hoofprobleme ’n tekort aan voertuie is.
“Voertuie wat vir herstelwerk ingeneem word, sou normaalweg binne drie maande beskikbaar wees. Dié 180 voertuie, wat krities belangrik is vir die polisie om hul mandaat uit te voer, gaan egter tot in die nuwe jaar daar bly staan sonder dat dit herstel kan word.”
Leona Kleynhans. Foto: Argief
Kleynhans sê die blitspatrollie in Welkom het geen voertuie beskikbaar sodat lede na tonele van misdaad of moontlike misdaad kan ry en ondersoek nie.
“Geen onderdele is in die laaste maand bestel nie, wat die werkswinkelpersoneel verhinder om hul werk te verrig.”
Kleynhans sê die DA pleit dat die logistieke departemente in die polisie behoorlik toegerus word om hul werk te doen.
Sy sê dit is ondenkbaar dat risiko’s geneem word met die lewens en veiligheid van Vrystaters as gevolg van die tekort aan basiese toerusting en onderdele om voertuie te herstel.
Brig. Motantsi Makhele, provinsiale polisiewoordvoerder, sê voertuie word daagliks om verskeie redes na die werkswinkel gebring.
“As polisiebestuur is ons bewus van die situasie en ons is bekommerd, veral met die oog op die feestyd. Dit is egter deel van ons werk dat ons sulke omstandighede sal hê, veral wanneer ons ons optredes verskerp.
Meer oor: Welkom | Polisie | Da
Durban se metropolisie kry ‘slim’ voertuie
Groot kommer oor Goudveld se brandweer